**A közérdekű adatok egyedi igénylésének
és teljesítésének szabályai**Az önkormányzat kezelésében lévő közérdekű és közérdekből nyilvános adatot bárki igényelhet szóban, írásban vagy elektronikus formában egyaránt az alábbi elérhetőségeken.

**Írásban:** Tiszagyulaháza Község Önkormányzata (4097 Tiszagyulaháza, Kossuth u. 73.)

**Elektronikusan:** onkormanyzat4097@gmail.com

**Szóban:** Az önkormányzat épületében munkaidőben (9:00-12:00, 13:00-15:00)

A szóban előterjesztett igényt akkor lehet szóban teljesíteni, ha az adatigénylő a teljesítést szóban kérte, az igényelt adat az önkormányzat beszámolóiban, honlapján vagy más módon jogszerűen már nyilvánosságra került;

Az onkormanyzat4097@gmail.com címre érkező levelek érkeztetéséért felelős munkatárs köteles naponta ellenőrizni az ide érkezett adatigényléseket, majd érkeztetni, valamint a polgármesternek, és a kirendeltségvezetőnek továbbítani.

**A közérdekű és közérdekből nyilvános adatok
megismerése iránti igény vizsgálata**

A beiktatott adatigényt a kirendeltségvezető megvizsgálja, hogy az Infotv. 29. § (1a) és (1b) bekezdésben foglaltak fennállnak-e, majd – szükség esetén az adatkör szerint érintett munkatárs bevonásával – azt, hogy az adatigénylés egyértelmű-e, és hogy az az önkormányzat kezelésében lévő adatra vonatkozik-e.

Amennyiben az adatigénylés nem egyértelmű, haladéktalanul fel kell hívni az igénylőt az adatigénylés pontosítására. A pontosítás beérkezéséig az adatigényléssel kapcsolatos eljárási határidők nyugszanak.

Ha az igénylő az adatigénylés pontosítására irányuló felhívásra határidőben nem válaszol, az igénylést visszavontnak kell tekinteni. Erre az adatigénylőt a pontosítás elvégzésére vonatkozó felhívásban figyelmeztetni kell.

**Az adatigénylés teljesítése**

A közérdekű adatigényléseknek a lehető legrövidebb idő alatt, az önkormányzathoz történő beérkezéstől számított legfeljebb 15 napon belül, közérthető és az adatigénylő által megjelölt módon kell eleget tenni.

Amennyiben az adatigénylés jelentős terjedelmű, illetve nagyszámú adatra vonatkozik, vagy annak teljesítése az önkormányzat alaptevékenységének ellátásához szükséges munkaerőforrás aránytalan mértékű igénybevételével jár, az adatigénylés teljesítésére meghatározott határidő egy alkalommal legfeljebb 15 nappal meghosszabbítható, melyről az adatigénylőt a kérelem kézhezvételétől számított 15 napon belül tájékoztatni kell.

Amennyiben az adatigénylés teljesítéséhez az önkormányzat szakmai munkatársának bevonása szükséges, úgy a munkatárs összegyűjti, előkészíti az adatokat, melyeket haladéktalanul megküld a kirendeltségvezetőnek.

Ha az adatigénylő az adatokat betekintés útján kívánja megismerni, vagy a dokumentum-másolatokat személyesen kívánja átvenni, az önkormányzat munkatársa az adatigénylővel időpont egyeztet.

Az adatok tanulmányozására az erre kijelölt helyiségben, megfelelő időt kell biztosítani. A bemutatott dokumentum tanulmányozása során az adatigénylő kérdéseire válaszolni kell. Az adatigénylő jogosult a bemutatásra került dokumentumokról jegyzetet készíteni.

**Az adatigénylés megtagadása, tájékoztatás jogorvoslatról**

Azon adatigénylés teljesítését, mely olyan adatra vonatkozik, ami nincs az önkormányzat kezelésében, el kell utasítani.

Az adatigénylés megtagadásakor tájékoztatni kell az adatigénylőt arról, hogy tudomása szerint mely közfeladatot ellátó szerv kezeli az igényelt közérdekű és közérdekből nyilvános adatokat.

Az igénylés teljesítésének megtagadásáról és annak indokairól 15 napon belül az önkormányzat levélben, vagy amennyiben az igény elektronikus úton érkezett, illetve, ha az igényben az elektronikus levelezési cím is fel van tüntetve, elektronikusan tájékoztatást küld az igénylőnek.

Az adatigénylés elutasítása esetén az adatigénylőt 15 napon belül tájékoztatni kell jogorvoslati lehetőségeiről.

**Az adatigényléshez kapcsolódó egyéb rendelkezések**

Az önkormányzat munkatársa nyilvántartást vezet az Infotv. 30. § (3) bekezdés második fordulata alapján az elutasított közérdekű adatigényekről; valamint
az önkormányzathoz beérkezett teljesített adatigénylésekről az Infotv. 29. § (1a) bekezdésében foglalt vizsgálat elvégzése céljából az adott év január 1-jétől december 31-éig.

Az önkormányzat munkatársa a nyilvántartás alapján minden év január 31-éig gondoskodik az Infotv. 1. melléklet II. pontjában foglalt táblázat 15. sora szerint az előző évben elutasított közérdekű adatigénylésekre vonatkozó statisztika elkészítéséről, valamint a statisztikai adatok közzétételéről. A statisztika elkészítését és közzétételét követően a nyilvántartás törlésre kerül.

A nyilvántartás adatait a következő év első munkanapján törölni kell.

**Költségtérítésre vonatkozó rendelkezés**

A közérdekű és a közérdekből nyilvános adatok megismerése iránti adatigénylések teljesítéséért az önkormányzat költségtérítést állapíthat meg.

Az információs jogokkal foglalkozó személy neve: Maginé dr. Csirke Erzsébet aljegyző